# Arginiinikoe

**Mitä kokeella tutkitaan**

Kokeen tarkoituksena on tutkia aivolisäkkeen kasvuhormonieritystä.

**Tutkimukseen valmistautuminen**

Koe tehdään aamulla joko poliklinikalla tai osastolla.

Koetta edeltävästi on oltava ravinnotta 10 tuntia, joten edeltävän illan iltapala kannattaa nauttia juuri ennen nukkumaan menoa.

Aamulla saa nauttia vain lasillisen vettä.

**Tutkimuksen kulku**

Tutkimus kestää valmisteluineen noin kolme tuntia, minkä aikana lapsi on makuulla.

Kokeen alussa lapselle asetetaan laskimokanyyli kyynärtaipeeseen.

Laskimokanyyliä varten laitetaan tarvittaessa puudutevoidetta iholle.

Kanyylin kautta annetaan arginiiniliuosta verisuoneen ja kanyylistä otetaan verinäytteitä puolen tunnin välein yhteensä neljä kertaa.

Lapsen vointia seurataan tutkimuksen ajan kotiutukseen saakka.

Tutkimuksen loputtua lapsi saa syödä.

Vanhemmat saavat olla lapsen luona koko tutkimuksen ajan.

Arginiinista saattaa harvoin tulla jälkioireena väsymystä tai velttoutta. Mikäli näitä ilmenee kotiutumisen jälkeen, ottakaa yhteyttä hoitavaan yksikköön.

Tarvittaessa saatte lisätietoja tutkimuksen toteuttavan yksikön sairaanhoitajalta.